## Carlos Mazón ratifica el compromís del Consell per fer realitat el nou Hospital General de Castelló i l’ampliació de la línia 1 del TRAM

*** Avança que la Conselleria de Sanitat ja està treballant en l’adquisició dels terrenys on se situarà el nou centre hospitalari, el pla director del qual també s’ha posat en marxa
* Assegura que la Conselleria de Territori també ha començat ja la redacció del projecte d’ampliació del tramvia a Benicàssim
* El president de la Generalitat s’ha reunit amb l’alcaldessa de Castelló de la Plana per a abordar les principals actuacions previstes pel Consell a la ciutat**

**Castelló de la Plana.**

El president de la Generalitat, Carlos Mazón, ha ratificat el compromís del Consell per fer realitat la construcció del nou Hospital General de Castelló i l’ampliació de la línia 1 del TRAM.

Així ho ha manifestat durant la visita institucional que ha fet aquest dimecres a l’ajuntament de Castelló de la Plana, on ha mantingut una reunió amb l’alcaldessa, Begoña Carrasco, per a abordar les principals actuacions previstes per la Generalitat a Castelló.

En el transcurs de l’acte, el president ha anunciat que la Conselleria de Sanitat ja està treballant en l’adquisició dels terrenys on se situarà el nou Hospital General “que mereixen, i necessiten, la ciutat i la província de Castelló”, i ha posat en marxa el pla director que establirà les directrius per a la construcció del centre hospitalari.

D’altra banda, Mazón ha avançat que també serà una prioritat l’ampliació de la línia 1 del TRAM a Benicàssim, que connectarà la ciutat amb les platges, i per a fer-ho ha explicat que la Conselleria de Medi Ambient, Aigua, Infraestructures i Territori ja ha començat la redacció del projecte d’ampliació del tramvia.

Durant la seua intervenció, el cap del Consell ha mostrat el seu compromís “personal i institucional” amb la millora de la sanitat de la ciutadania de Castelló, i amb “la posada en marxa d’una agenda inversora i de promoció de la ciutat”, que, segons ha manifestat, compta amb “total implicació” tant de la Generalitat com de la Diputació Provincial i l’Ajuntament de Castelló.

Així mateix, durant la reunió també s’ha tractat sobre la recuperació del pla de la Marjaleria, la fi de la ronda oest, la situació del sector del comerç i la promoció turística de Castelló.

Mazón ha insistit en l’“alineació” de les tres administracions públiques implicades en els projectes esmentats i ha assegurat que “s’ha iniciat l’etapa de la revitalització” de Castelló, “ciutat que vol mirar al futur”, ha manifestat.

Per la seua banda, l’alcaldessa de Castelló de la Plana, Begoña Carrasco, ha agraït al president de la Generalitat la seua “sensibilitat amb Castelló i per atendre les seues necessitats, que inclouen el nou Hospital General”. L’alcaldessa ha assegurat que el centre hospitalari es troba en la “llista de prioritats perquè aquesta ciutat deixe de tindre la pitjor sanitat de la Comunitat Valenciana”.

Així mateix, s’ha referit a la necessitat de suplir la falta d’infraestructures, mitjançant la culminació de la ronda oest, el pla especial de la Marjaleria o prolongar el TRAM fins a les platges, que constitueixen “necessitats que vam tindre l’oportunitat de traslladar a la consellera d’Infraestructures, Salomé Pradas, que, com que és de Castelló, coneix com ningú les necessitats de la capital”.

Finalment, ha assenyalat com a prioritats “la residència pública de majors, que l’anterior govern va prometre durant huit anys i encara no està, i el fet de disposar de més places en residències i centres dia per a les persones dependents”, ha conclòs.

Fecha: 02/08/2023